Odločba Komisije

z dne 28. avgusta 2001

o določitvi ekoloških meril za podelitev znaka Skupnosti za okolje prenosnim računalnikom

(notificirana pod dokumentarno številko K(2001) 2596)

(Besedilo velja za EGP)

(2001/687/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe (ES) št. 1980/2000 Evropskega parlamenta in Sveta z dne 17. julija 2000 o spremenjenem sistemu Skupnosti za podeljevanje znaka za okolje [1] in zlasti členov 3, 4 in 6 Uredbe,

ob upoštevanju naslednjega:

(1) Člen 3 Uredbe (ES) št. 1980/2000 določa, da se znak za okolje lahko podeli proizvodu z značilnostmi, ki mu omogočajo, da znatno prispeva k izboljšanju glede ključnih okoljskih vidikov.

(2) Člen 4 Uredbe (ES) št. 1980/2000 določa, da se posebna merila za znak za okolje določijo v skladu s skupinami proizvodov.

(3) Člen 4 Uredbe (ES) št. 1980/2000 določa, da se merila za znak za okolje ter zahteve za ocenjevanje in preverjanje v zvezi z merili pregledajo pravočasno pred iztekom veljavnosti meril, določenih za vsako skupino proizvodov, rezultat tega pa je predlog za podaljšanje, odvzem ali spremembo.

(4) Komisija je z Odločbo 1999/698/ES [2] določila ekološka merila za podeljevanje znaka Skupnosti za okolje prenosnim računalnikom, ki v skladu s členom 3 Odločbe prenehajo veljati 31. oktobra 2001.

(5) Primerno je, da se spremenijo opredelitev skupine proizvodov in ekološka merila, določena z Odločbo 1999/698/ES, z namenom slediti razvoju na trgu.

(6) Primerno je, da se sprejme nova odločba Komisije o določitvi posebnih ekoloških meril za to skupino proizvodov, ki bo veljala tri leta.

(7) Primerno je, da za omejeno obdobje največ 12 mesecev hkrati veljajo tako nova merila, določena s to odločbo, in merila, prej določena z Odločbo 1999/698/ES, tako da imajo podjetja, ki jim je bil podeljen znak za okolje za njihove proizvode, pred sprejetjem nove odločbe dovolj časa, da navedene proizvode prilagodijo tako, da ustrezajo novim merilom.

(8) Ukrepi, določeni s to odločbo, so bili pripravljeni in sprejeti po postopkih za določanje meril za znak za okolje, kot je določeno v členu 6 Uredbe (ES) št. 1980/2000.

(9) Ukrepi, določeni s to odločbo, so v skladu z mnenjem odbora, ustanovljenega po členu 17 Uredbe (ES) št. 1980/2000 –

SPREJELA NASLEDNJO ODLOČBO:

Člen 1

Skupina proizvodov "prenosni računalniki" (v nadaljnjem besedilu "skupina proizvodov") pomeni: "Računalnik, ki ga je mogoče uporabljati na več lokacijah in ga sestavljajo sistemska enota, zaslon in tipkovnica, združeni v enem ohišju, ki je namenjen enostavnemu prenosu med lokacijami in ga je mogoče uporabljati z notranjo baterijo."

Člen 2

Okoljska učinkovitost skupine proizvodov, kakor je opredeljena v členu 1, se oceni s sklicevanjem na posebna ekološka merila, določena v Prilogi.

Člen 3

Opredelitev skupine proizvodov in merila za skupino proizvodov veljajo tri leta od začetka veljavnosti te odločbe. Če se pred potekom tega obdobja ne sprejmejo spremenjena merila, se njihova veljavnost podaljša za eno leto.

Čas veljavnosti opredelitve skupine proizvodov in meril, določenih z Odločbo 1999/698/ES, se podaljša tako, da poteče 12 mesecev po začetku veljavnosti te odločbe.

Člen 4

Za upravne namene se tej skupini proizvodov dodeli kodna številka "018".

Člen 5

Ta odločba je naslovljena na države članice.

V Bruslju, 28. avgusta 2001

Za Komisijo

Margot Wallström

Članica Komisije

[1] UL L 237, 21.9.2000, str. 1.

[2] UL L 276, 27.10.1999, str. 7.

--------------------------------------------------

PRILOGA

OKVIRNE DOLOČBE

Za izpolnjevanje pogojev za podelitev znaka za okolje mora prenosni računalnik (v nadaljnjem besedilu "proizvod") spadati v skupino proizvodov, kakor je opredeljena v členu 1, ter mora izpolnjevati merila iz te priloge, pri čemer so bili ob predložitvi vloge opravljeni preskusi, kakor je navedeno v merilih. Preskuse opravijo laboratoriji, ki izpolnjujejo splošne zahteve, opredeljene v standardu EN ISO 17025. Če je to primerno, se lahko uporabijo druge preskusne metode, če njihovo enakovrednost sprejme pristojni organ, ki ocenjuje vlogo. Kadar preskusi niso navedeni ali so navedeni kot preskusi, ki se uporabljajo za preverjanje ali spremljanje stanja, bi se morali pristojni organi, če je to primerno, opirati na izjave in dokumentacijo, ki jo zagotovi vlagatelj, in/ali na neodvisna preverjanja.

Ta merila so namenjena zlasti spodbujanju:

- zmanjšanja poškodb okolja ali tveganja v zvezi z uporabo energije (globalno segrevanje, zakisljevanje, izčrpavanje neobnovljivih virov) z zmanjšanjem porabe energije,

- zmanjšanja poškodb okolja v zvezi z uporabo naravnih virov s spodbujanjem možnosti zamenjave sestavnih delov ter možnosti recikliranja in vzdrževanja proizvoda,

- zmanjšanja poškodb okolja ali tveganja v zvezi z uporabo nevarnih snovi z zmanjšanjem uporabe takih snovi.

Merila spodbujajo izvajanje najboljše prakse (optimalna okoljska uporaba) in zvišujejo raven okoljske zavesti potrošnikov. Poleg tega tudi označevanje plastičnih sestavnih delov spodbuja recikliranje proizvoda.

Merila so določena na ravneh, ki spodbujajo označevanje prenosnih računalnikov z manjšim vplivom na okolje.

Pristojnim organom se priporoča, da pri ocenjevanju vlog in spremljanju skladnosti z merili v tej prilogi upoštevajo uvedene priznane programe okoljskega ravnanja, kakršna sta EMAS ali ISO 14001. (Opomba: izvajanje takih programov ravnanja se ne zahteva.)

EKOLOŠKA MERILA

1. Varčevanje energije

Prenosni računalnik mora podpirati ACPI [1] S3 način mirovanja ("Suspend to RAM"), da se omogoči minimalna poraba energije pod 5 vati. Računalnik se iz tega načina odzove na ukaz enega od naslednjih:

- modema,

- povezave z omrežjem,

- delovanja tipkovnice ali miške.

Privzet čas za prehod od aktivnega delovanja na ACPI S3 način mirovanja mora biti ≤ 15 minut neaktivnosti. Izdelovalec mora omogočiti to funkcijo.

Največja poraba energije prenosnega računalnika mora biti v načinu izklopa < 2 vatov, ko je baterija polna in je napajalnik priključen na električno omrežje. V tem smislu je način izklopa stanje, ki ga povzroči ukaz za izklop računalnika.

Napajalnik prenosnega računalnika mora imeti največ < 1 vat moči, če je priključen na električno omrežje, na računalnik pa ne.

"Energy Star

[2]

. Poročilo mora navesti izmerjeno porabo energije v obeh načinih.

2. Podaljšanje življenjske dobe

Izdelovalec mora ponuditi tržno garancijo, s katero zagotovi, da bo prenosni računalnik deloval vsaj tri leta. Ta garancija velja od dne dostave stranki. Razpoložljivost združljivih baterij in napajalnikov ter tipkovnice in njenih delov se jamči tri leta po ustavitvi proizvodnje.

Poleg tega prenosni računalnik izpolnjuje naslednja merila:

- oblikovan je tako, da je mogoče spremeniti spomin,

- oblikovan je tako, da je mogoče zamenjati trdi disk in, če je na razpolago, tudi pogon CD ali DVD,

- na razpolago je vsaj ena vtičnica za neposredno povezavo opreme, kot so optični čitalci in enote za varnostne kopije.

Vlagatelj izjavi, da proizvod ustreza tem zahtevam.

3. Vsebnost živega srebra v zaslonu

Razsvetljava ozadja ploščatega zaslona ne sme vsebovati več kot 3 mg živega srebra na žarnico (v povprečju).

Vlagatelj izjavi, da proizvod ustreza tem zahtevam.

4. Hrup

"Deklarirana raven zvočne moči" prenosnega računalnika v skladu z odstavkom 3.2.5 ISO 9296 ne presega:

- 48 dB(A) v mirovanju ("idle mode"),

- 55 dB(A) pri pogonu disketne enote.

Vlagatelj zagotovi poročilo, ki potrjuje, da so ravni emisij hrupa izmerjene v skladu z ISO 7779 in ISO 9296. Poročilo navaja izmerjene ravni emisij hrupa, tako v mirovanju kot pri pogonu disketne enote, in jih navede v skladu z odstavkom 3.2.5 ISO 9296.

5. Elektromagnetne emisije

Prenosni računalnik izpolnjuje veljavne mejne vrednosti izpostavljenosti, določene v Priporočilu Sveta 1999/519/ES z dne 12. julija 1999 [3] o omejevanju izpostavljenosti javnosti elektromagnetnim poljem (0 Hz do 300 GHz).

Vlagatelj zagotovi poročilo, ki navaja načine, uporabljene pri merjenju ravni elektromagnetnih emisij. Poročilo kaže, da prenosni računalnik izpolnjuje veljavne mejne vrednosti izpostavljenosti, določene v Priporočilu 1999/519/ES.

6. Vrnitev in recikliranje

Izdelovalec ponudi brezplačno vrnitev za namene popravilo ali recikliranja proizvoda in za zamenjavo katerega koli sestavnega dela, razen delov, ki jih kontaminira uporabnik (npr. pri uporabi v medicini ali jedrskih objektih). Poleg tega prenosni računalnik izpolnjuje naslednja merila:

(a) ena sama usposobljena oseba je sposobna razstaviti računalnik;

(b) izdelovalec preveri razstavitev enote in zagotovi poročilo o razstavljanju, ki je na zahtevo na razpolago tretjim stranem. Med drugim poročilo potrdi, da:

- stikov ni težko najti in so lahko dostopni,

- so stiki čim bolj standardizirani,

- so stiki dostopni s splošno razpoložljivim orodjem,

- je žarnice za razsvetlitev ozadja LCD-monitorjev mogoče enostavno odstraniti;

(c) nezdružljive in nevarne materiale je mogoče odstraniti;

(d) 90 % (po prostornini) plastičnih in kovinskih materialov v ohišju in šasiji je tehnično mogoče reciklirati;

(e) če so potrebne etikete, jih je mogoče enostavno odstraniti ali pa so neodstranljive;

(f) plastični deli:

- nimajo namerno dodanega svinca ali kadmija,

- so iz enega polimera ali iz kompatibilnih polimerov, razen vrhnje plasti, ki sestoji iz največ dveh vrst ločljivih polimerov,

- ne vsebujejo kovinskih vložkov, ki jih ni mogoče odstraniti;

(g) plastični deli, težji od 25 g:

- ne vsebujejo naslednjih zaviralcev gorenja:

Ime | Št. CAS |

Dekabromdifeni | 13654–09–6 |

Monobromodifenil eter | 101–55–3 |

Dibromodifenil eter | 2050–47–7 |

Tribromodifenil eter | 49690–94–0 |

Tetrabromodifenil eter | 40088–47–9 |

Pentabromodifenil eter | 32534–81–9 |

Heksabromodifenil eter | 36483–60–0 |

Heptabromodifenil eter | 68928–80–3 |

Oktabromodifenil eter | 32536–52–0 |

Nonabromodifenil eter | 63936–56–1 |

Dekabromodifenil eter | 1163–19–5 |

Kloroparafini z dolžino verige 10 — 13 atomov, vsebnostjo klora > 50 % po teži | 85535–84–8 |

- ne vsebujejo zaviralcev gorenja ali pripravkov, ki vsebujejo snovi, katerim se pripiše ali se jim lahko pripiše katerikoli opozorilni stavek R45 (lahko povzroči raka), R46 (lahko povzroči dedne genetske okvare), R50 (zelo strupeno za vodne organizme), R51 (strupeno za vodne organizme), R52 (škodljivo za vodne organizme), R53 (lahko povzroči dolgotrajne škodljive učinke na vodno okolje), R60 (lahko škoduje plodnosti) ali R61 (lahko škoduje nerojenemu otroku), kakor so opredeljeni v Direktivi Sveta 67/548/EGS [4] in njenih kasnejših spremembah,

- imajo stalno oznako za identifikacijo materiala v skladu z ISO 11469. Iz tega merila so izključeni ekstrudirani plastični materiali in svetlobni vodniki za osvetlitev ploščatih zaslonov.

Baterije ne vsebujejo več kot 0,0001 % živega srebra, 0,001 % kadmija ali 0,01 % svinca po teži baterije.

Vlagatelj izjavi, da je proizvod usklajen s temi zahtevami. Vlagatelj pristojnemu organu, ki ocenjuje vlogo, zagotovi kopijo poročila o razstavljanju.

7. Navodila za uporabo

Proizvod se prodaja z ustreznimi navodili za uporabnika, ki vsebujejo nasvete glede ustrezne okoljske uporabe, zlasti pa:

1. priporočila za uporabo funkcij upravljanja energije, vključno z opozorilom, da onesposobitev teh funkcij lahko povzroči večjo porabo energije in tako poveča obratovalne stroške;

2. navodilo, da je mogoče porabo energije iz omrežja zmanjšati na nič, če je napajalnik odklopljen ali če je vtičnica izključena;

3. podatke o garanciji in razpoložljivosti rezervnih delov. Kadar je primerno, da potrošnik nadgradi ali zamenja sestavne dele, se navedejo podatki o primernih postopkih;

4. informacija o tem, da je proizvod oblikovan tako, da je omogočena primerna ponovna uporaba delov in recikliranje, in se jih ne sme zavreči;

5. nasvet, kako lahko potrošnik izkoristi izdelovalčevo ponudbo za vrnitev proizvoda;

6. sporočilo, da se je proizvodu podelil znak za okolje s kratko razlago, kaj to pomeni, skupaj z navedbo, da je več informacij o znaku za okolje mogoče najti na spletni strani (http://europa.eu.int/ecolabel).

Vlagatelj izjavi, da je proizvod usklajen s temi zahtevami, in pristojnemu organu, ki ocenjuje vlogo, zagotovi kopijo navodil za uporabo.

8. Okoljska izjava

Proizvod je opremljen z okoljsko izjavo, ki je na voljo uporabniku. Ta dokument je usklajen s priporočili tehničnega poročila 70 ECMA "Product-related enviornmental attributes".

9. Podatki, prikazani na znaku za okolje

Polje 2 znaka za okolje vsebuje naslednje besedilo:

"— majhna poraba energije,

— oblikovano tako, da omogoča recikliranje."

[1] Napredni vmesnik za konfiguracijo in porabo (advanced configuration and power interface (ACPI)).

[2] Kakor opredeljuje Agencija Združenih držav za varstvo okolja."

[3] UL L 199, 30.7.1999, str. 59.

[4] UL 196, 16.8.1967, str. 1.

--------------------------------------------------